August | 2013 | penpunt
dam, hond, leiband, stap, water
Dit was Sondag 18 Augustus 2013, en ons besluit dat ons Modderfontein gaan verken. Dalk is ons net gelukkig genoeg om 'n lekker stapplek vir Coco te kry.
Nogal 'n interessante gebied, hier reg onder ons neuse. Ontdek ons toe 'n reservaat wat 275ha beslaan, kompleet met vier damme, voetslaanpaaie, fietsrypaaie en ja, motorpaaie. Die beampte by die ingang gee een bekommerde kyk in die motor in en verklaar ferm dat diere nie toegelaat word nie.
Wat ons toe noop om verder te verken, en ons by 'n oop dam bring waar daar heelwat hondekinders te siene is. Stap ons toe heerlik in die wintersonnetjie met Coco aan 'n leiband. Op 'n plek loop daar so 'n dieperige sloot met water na die dam toe – sulke donker groen water. Die bruggie oor die sloot is net plat planke – geen kantreelings nie, en ons merk toe nogal op dat mens jou stap ordentlik moet ken om daar oor te steek.
Sonder voorval is ons toe daar oor, en aan die ander kant van die sloot, maak Willie vir Coco los en hardloop soos 'n uitgelate kind saam met haar rond, tot groot vermaak van my en Melissa. So gaandeweg beweeg ons toe weer nader in die sloot se rigting, en Coco tel spoed op. Ons vermoed dat sy die bruggie gaan oorsteek, maar helaas …
Voordat ons kon skreeu, roep of waarsku, reguit oor die wal in die sloot! Willie slaag daarin om bó te bly terwyl hy 'n 15,6kg staffie aan haar harnas uit die water lig – wonder bo wonder!
En daar staan ons, verwonderd en taamlik histeries met 'n druipnat hond. Willie vat nou maar weer die veld aan en laat haar bietjie hardloop om die ergste water af te skud. Daarna wikkel ons haar toe in 'n kombers en laai haar in die motor.
Om hond te bad vóór Sondagaanddiens was nie heeltemal op die agenda nie, maar dit moes toe maar gedoen word. Volgende keer dalk meer paraat wees 🙂